Mette Reissmann (S), 2013-04-09:
Da Socialdemokraternes ordfører ikke kunne være til stede i dag, skal jeg på vegne af hende læse ordførertalen op.
Nu skal vi tage endnu et skridt med udmøntningen af aftalen.
I dag behandler vi en del af energiaftalen, som skal sikre et grønnere erhvervsliv i Danmark.
Dagens lovforslag skal give hjemmel til en tilskudspulje, som skal hjælpe vores virksomheder et skridt på vejen mod en grønnere produktionsproces.
Lovforslaget fastsætter et tilskud på 3,75 mia. kr., som skal sætte skub i omstillingen fra fossile brændstoffer til bæredygtig energi hos virksomheder i Danmark.
Det er sund fornuft, at vores virksomheder skal omstille sig, og med dette tilskud giver vi virksomhederne en betydelig støtte til omstillingsprocessen.
Det ligger i lovforslaget, at tilskudsordningen skal støtte omstilling til vedvarende energi på flere måder, sådan at vi udnytter de muligheder, der er for grøn omstilling, optimalt.
For det første skal virksomheder kunne søge tilskud til projekter, som erstatter fossile brændsler med vedvarende energikilder.
Det er det overordnede formål med lovforslaget, så selvfølgelig skal der gives støtte til de projekter.
For det andet kan virksomheder søge støtte til projekter, der erstatter fossile brændsler med fjernvarme.
Når Danmark for alvor får gang i smart grid-teknologien, vil dele af fjernvarmen komme fra vedvarende energikilder.
En overgang til fjernvarme vil således også betyde omstilling til vedvarende energi
For det tredje kan der ydes støtte de energieffektiviseringer, der ligger i direkte forlængelse af de to ovennævnte projekttyper.
For det fjerde kan der ydes støtte til projekter i kraft-varme-værker og varmeværker, der ligeledes erstatter fossile brændsler med vedvarende energi.
Derfor støttes den omstilling også.
De fire støttepunkter betyder, at der gives tilskud til forskelligartede projekter, som har det til fælles, at de er grønne, og at de alle vil skabe arbejdspladser i Danmark.
Derved gør vi en bred indsats for at skabe en grønnere produktion i Danmark.
Indsatsen sikrer hurtig og effektiv omstilling til vedvarende energi, samtidig med at den skaber grønne arbejdspladser.
Selvfølgelig skal vi sørge for, at den støtte, vi giver, uddeles med omtanke.
Det er naturligvis ikke meningen, at vi skal give støtte til de samme omkostninger to gange.
Derfor indeholder lovforslaget også en begrænsning af investeringsstøtten til elproducerende anlæg og biogasanlæg.
Begrænsningen medfører, at man ikke både kan modtage driftsstøtte og investeringsstøtte til samme aktivitet.
Således forhindrer lovforslaget, at virksomheder misbruger og udnytter ordningen, og som det vigtigste sikres det, at lovforslaget er i overensstemmelse med EU's regler på området.
For at sikre en retfærdig fordeling af støtten indeholder lovforslaget en række administrative regler.
Lovforslaget indeholder bl.a. regler om krav til ansøgningen, oplysningspligt og dokumentationspligt, sådan at virksomhederne er fuldstændig klar over vilkårene for tilskudsordningen.
Behandlingen af dette lovforslag viser, at energiaftalen fra sidste forår er mere end bare varm luft.
Dagens lovforslag puster til den grønne omstilling hos danske virksomheder og skaber nye grønne arbejdspladser.
På den baggrund giver Socialdemokraterne naturligvis deres fulde opbakning til lovforslaget.
Jeg håber, at Folketingets øvrige partier vil tage godt imod forslaget, sådan at solen også kommer til at skinne på den grønne omstilling i Danmark til sommer, når ordningen skal træde i kraft.